Poliačik, Martin, poslanec NR SR (2014-12-10):
Ja by som nerušil. Jeho znením sme sa inšpirovali aj pri tejto definícii. Sme si vedomí toho, že je tam nejakých ďalších 10 alebo 11 paragrafov, ktoré z tejto definície vychádzajú. A sme pripravení rozprávať sa aj o týchto zmenách v Občianskom zákonníku v momente, keď by prešla táto novela do druhého čítania. Predkladaný návrh zákona špecifikuje vo všeobecnosti postavenie akéhokoľvek živého zvieraťa ako vnímajúcu bytosť, na ktorú by sa mali ustanovenia o veciach vzťahovať len v prípade, že to neodporuje povahe živého zvieraťa. Predkladaná právna úprava je inšpirovaná právnou úpravou v iných krajinách Európskej únie a podobná právna úprava je obsiahnutá aj v nedávno schválenom Občianskom zákonníku Českej republiky, o ktorom som práve hovoril. Návrh zákona nebude mať nepriaznivý dopad na štátny rozpočet, rozpočty vyšších územných celkov alebo obcí, nebude mať dopad na podnikateľské prostredie, sociálne dopady, ani na informatizáciu spoločnosti. Návrh zákona bude mať priaznivý dopad na životné prostredie. Navrhovaný zákon je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, so zákonmi Slovenskej republiky a ostatnými všeobecne záväznými predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Tu treba povedať, že Slovenská republika je jeden z mála, ak nie posledný štát Európskej únie, ktorý ešte neratifikoval Dohovor o ochrane zvierat. Ak by sme ho mali ratifikovaný, tak z neho by automaticky vyplývalo, že zmenu v Občianskom zákonníku vo veci definície zvieraťa musíme prijať. V súčasnosti sme, myslím, takisto poslednou alebo jednou z dvoch posledných krajín v Európskej únii, čo ešte nemáme zviera zadefinované ako cítiacu bytosť. Druhá novela je, ktorou sa mení a dopĺňa zákon č. 282/2000 Z. z. o podmienkach držania psov a ktorým sa mení a dopĺňa zákon č. 39/2007 Z. z. o veterinárnej starostlivosti. Tento návrh má za cieľ zaviesť právnu úpravu na kontrolu množenia psov, ustanoviť podmienky chovu psov za účelom ich množenia, podmienky držania takýchto psov a povinnosti vyplývajúce držiteľom, ako aj štátnym orgánom na úseku evidencie a kontroly držania psov určených na množenie. V súčasnosti je chov a množenie psov kontrolované len tým spôsobom, že tzv. chovné stanice jednotlivých plemien sú nahlásené chovateľským zväzom týchto plemien a tie kontrolujú, či takéto chovy spĺňajú ich štandardy a prípadne aj medzinárodné štandardy. Chovatelia takýchto šľachtených chovov majú záujem na tom, aby tieto chovy boli v poriadku a zachovávali medzinárodné štandardy, pretože im to dáva možnosť ďalej rozvíjať chov a zvyšuje hodnotu ich psov aj šteniat z takéhoto chovu. Na druhej strane existujú chovy, kde nie sú dodržiavané základné podmienky držania a chovu zvierat stanovené vyhláškou Ministerstva pôdohospodárstva Slovenskej republiky č. 123/2007 Z. z. o podrobnostiach o ochrane spoločenských zvierat a požiadavkách na karanténne stanice a útulky pre zvieratá. Často sú samice psov v nekontrolovaných chovoch držané pod fóliovníkmi, v tmavých pivniciach, bez venčenia, denného svetla, bez sociálneho kontaktu, bez veterinárneho vyšetrenia, bez vhodnej stravy, s kožnými parazitmi a inými chorobami. Ako jediný nie je tento spôsob množenia za účelom predaja kontrolovaný, čo vedie jednak ku genetickým zmenám na plemenách, skrytým chorobám, ktoré sa prejavujú po čase od kúpy, k premnoženiu určitého plemena a určite k nevhodným podmienkam chovu, vedúcim k týraniu. Takíto množitelia nie sú registrovaní v chovateľských zväzoch a v súčasnosti nikto nekontroluje, či dodržujú požiadavky stanovené osobitným predpisom. Z toho dôvodu navrhujeme zaviesť povinnosť pre každého, kto bude chcieť predávať psov mimo chovateľských staníc registrovaných v chovateľských zväzoch, mal by od veterinárnej správy mať potvrdenie o tom, že má vhodné podmienky na tento chov a že ich aj dodržiava. Akýkoľvek predaj bez registrácie by mal byť nelegálny, návrhom zákona sa zavádza povinnosť registrovať chov v prípade, že chovateľ má záujem o predaj šteniat, pričom registrácia sa netýka takých chovateľov psov, ktorým sa psy rozmnožia náhodne alebo šteňatá nie sú predmetom predaja. Predložený návrh zákona má negatívny vplyv na štátny rozpočet, nemá vplyv na rozpočty obcí a vyšších územných celkov, má pozitívny vplyv na životné prostredie a nemá vplyv na zamestnanosť, podnikateľské prostredie a informatizáciu spoločnosti. Ten negatívny vplyv na štátny rozpočet, samozrejme, spočíva v administratívnej záťaži, ktorá by vyplynula pre jednotlivé kontrolné orgány pri takýchto chovoch. Predložený návrh zákona je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná. Pán podpredseda, skončil som s úvodným slovom pri obidvoch zákonoch, po vystúpení spravodajcov, prosím, otvorte rozpravu, do ktorej sa hlásim ako prvý.